Document ID: 32012R0897

KOMISIJOS REGLAMENTAS (ES) Nr. 897/2012
2012 m. spalio 1 d.
kuriuo iš dalies keičiamos Europos Parlamento ir Tarybos reglamento (EB) Nr. 396/2005 II ir III priedų nuostatos dėl didžiausios leidžiamosios S-metil-acibenzolaro, amisulbromo, ciazofamido, diflufenikano, dimoksistrobino, metoksifenozido ir nikotino koncentracijos tam tikruose produktuose arba ant jų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
didžiausia leidžiamoji S-metil-acibenzolaro, ciazofamido ir metoksifenozido koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Amisulbromo, diflufenikano, dimoksistrobino ir nikotino DLK nustatyta Reglamento (EB) Nr. 396/2005 III priedo A dalyje;
(2)
taikant autorizacijos procedūrą, kad salotų ir kitų salotinių augalų, įskaitant bastutinius (Brassicaceae), apsaugai būtų galima naudoti augalų apsaugos produktą, kurio sudėtyje yra veikliosios medžiagos S-metil-acibenzolaro, pagal Reglamento (EB) Nr. 396/2005 6 straipsnio 1 dalį pateikta paraiška, kuria prašoma pakeisti nustatytą DLK;
(3)
amisulbromo atveju tokia paraiška pateikta dėl pomidorų, baklažanų ir salotų, ciazofamido - dėl krienų, diflufenikano - dėl aliejui gaminti skirtų alyvuogių, dimoksistrobino - dėl rugių, garstyčių sėklų ir saulėgrąžų sėklų, metoksifenozido - dėl lapinių daržovių ir šviežių prieskoninių žolių (išskyrus salotinę trūkažolę, vynmedžių lapus, rėžiuką ir paprastąją trūkažolę);
(4)
pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;
(5)
nikotinui miško grybuose buvo nustatyta laikina DLK, su sąlyga, kad ši DLK bus peržiūrėta atsižvelgiant į naujus duomenis ir informaciją, įskaitant bet kokius mokslinius įrodymus apie natūralų nikotino atsiradimą ar susidarymą miško grybuose. Komisija iš Europos maisto ūkio subjektų gavo naujų duomenų ir informacijos, kuriais patvirtinta, kad miško grybuose esanti nikotino koncentracija atitinka dabartinę DLK. Tačiau vis dar nėra mokslinių įrodymų, pagrindžiančių natūralų nikotino atsiradimą miško grybuose ir paaiškinančių jo susidarymo procesą. Todėl 2009 m. gegužės 11 d. Maisto grandinės ir gyvūnų sveikatos nuolatinio komiteto (angl. SCoFCAH) priimtas vadybos sprendimas dėl dvejus metus taikomos koncentracijos miško grybuose tebegalioja, nors tikslinga pratęsti šios DLK taikymą dar dvejiems metams, kol bus gauta tokios informacijos;
(6)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, atitinkamais atvejais, gyvūnams, ir pateikė pagrįstas nuomones dėl siūlomų DLK (2). Šias nuomones Tarnyba pateikė Komisijai, valstybėms narėms ir visuomenei;
(7)
dėl visų kitų paraiškų Tarnyba padarė išvadą, kad visi duomenims keliami reikalavimai yra įgyvendinti ir pareiškėjų prašomi DLK pakeitimai yra priimtini vartotojų saugos atžvilgiu, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų poveikis vartojant visus maisto produktus, kuriuose jų gali būti, nei trumpalaikis poveikis vartojant labai daug atitinkamų kultūrinių augalų ir produktų nekelia pavojaus viršyti leistiną paros dozę (LPD) arba ūmaus poveikio etaloninę dozę (ŪPED);
(8)
remiantis pagrįstomis Tarnybos nuomonėmis ir atsižvelgiant į susijusius veiksnius daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
(9)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(10)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. spalio 1 d.

Labels: 17
20
0
3
6